Musk sê hy sou Twitter-verbod op Trump ophef(Skermgreep: Twitter) Elon Musk het gesê hy sou Twitter se verbod op oudpres. Donald Trump ophef. Volgens Musk het Twitter se besluit om die voormalige Amerikaanse president van die platform af te skop “ŉ groot deel van die land vervreem”. “Ek sou die permanente verbod omkeer,” het die miljardêr op ŉ Financial Times-konferensie gesê en daarop gewys dat hy nog nie Twitter besit nie, so “dit is nie iets wat definitief sal gebeur nie”. Die Tesla-hoof se $44-miljard-transaksie om Twitter te koop moet steeds die steun van aandeelhouers en reguleerders kry. Musk meen daar moet minder inhoudmoderering plaasvind en dat gebruikers eerder net vir ŉ kort rukkie verbied moet word om aktief te wees in plaas daarvan om heeltemal verbied te word. Trump is van Twitter en ander aanlynplatforms geskop nadat die Amerikaanse kongresgebou op 6 Januarie 2021 aangeval is. Elon Musk. (Foto: Jim Watson/AFP) “Ek dink dit was ’n fout omdat dit ’n groot deel van die land vervreem het, en nie uiteindelik daartoe gelei het dat Donald Trump nie ’n stem gehad het nie,” het Musk gesê. Hy hou vol dat ŉ permanente verbod vertroue in Twitter as ŉ aanlyn dorpsplein waar almal gehoor kan word, ondermyn. “Dit beteken nie dat mense enigiets kan sê wat hulle wil nie. “As hulle iets sê wat onwettig is of andersins net vernietigend vir die wêreld is, dan moet daar dalk ŉ afkoelperiode wees, ŉ tydelike skorsing, of daardie spesifieke twiet moet onsigbaar gemaak word of baie beperkte aantrekkingskrag hê.”